Temeljem članka 4. Pravilnika o vrstama morskih plaža i uvjetima koje moraju zadovoljavati ("Narodne novine" RH br. 50/95) i članka 47. Statuta Općine Bol („Službeni glasnik“ Općine Bol br. 5/09, 11/14, 1/15 i 1/18), načelnik Općine Bol dana 20. travnja 2020. godine, donosi

# ZAKLJUČAK

**o uspostavi reda i sigurnosti na plaži Zlatni rat**

1. **PROVOĐENJE REDA NA PLAŽI**

Članak 1.

Nositelj koncesijskog odobrenja na plaži Zlatni rat dužan je održavati čistoću pomorskog dobra za koje mu je izdano koncesijsko odobrenje, pridržavati se Odluke o komunalnom redu te Odluke o javnom redu i miru Općine Bol, Odluke o zaštiti od buke, te se pridržavati svih odluka i rješenja nadležnih tijela koje provode nadzor nad pomorskim dobrom.

Nositelj koncesijskog odobrenja je odgovoran za svaku štetu koja nastane uslijed obavljanja djelatnosti na pomorskom dobru, što uključuje štetu nastalu na pomorskom dobru, kao predmetu koncesijskog odobrenja, štetu nastalu samom Nositelju koncesijskog odobrenja, odnosno, njegovim zaposlenicima, kao i štetu koju pretrpe treće osobe.

Nositelj koncesijskog odobrenja ne smije onemogućiti i/ili ograničiti pristup pomorskom dobru za koje mu je izdano koncesijsko odobrenje te umanjiti, ometati ili onemogućiti upotrebu i/ ili korištenje susjednih dijelova pomorskog dobra prema njihovoj namjeni, a dodijeljeno pomorsko dobro dužan je čuvati i unaprjeđivati.

Članak 2.

Na području pomorskog dobra za koje je izdano koncesijskoj odobrenje mora biti organizirano redovito održavanje čistoće. Pod redovitim čišćenjem podrazumijeva se redovito uklanjanje svih otpadaka s morske obale, morske površine i morskog dna u obuhvatu koncesijskog odobrenja, a osobito metalnih, plastičnih i staklenih predmeta, kao i ostalog otpada.

Smeće i ostale otpatke treba redovito sakupljati u posude predviđene za tu vrstu otpada, te omogućiti odvoz i pražnjenje posuda za otpatke.

Zabranjeno je bacanje smeća ili opušaka u more i po obali te paljenje smeća na pomorskom dobru.

Članak 3.

U plažnom prostoru namijenjenom za kupače zabranjuje se:

- vezivanje plovila izvan organiziranih privezišta,

- postavljanje pontona bez odgovarajućih odobrenja,

- plovidba unutar područja pod koncesijskim odobrenjem, odnosno ograđenog dijela namijenjenog za kupače,

- glisiranje na udaljenosti manjoj od 300 m od obale.

Iznimno od odredbi prethodnog stavka dozvoljava se:

- privremeno uplovljavanje čamaca na vesla (bez upotrebe motora) na udaljenosti manjoj od 50 m od obale plaže,

- upotreba plovila za sport i rekreaciju (bez upotrebe motora) na područjima za koja su utvrđeni uvjeti uređenja prostora te ispunjeni posebni uvjeti nadležne lučke kapetanije u smislu obilježavanja koridora za isplovljavanje i ostali uvjeti utvrđeni posebnim propisima.

Članak 4.

Na plažnim prostorima zabranjuje se:

- promet svih motornih vozila, osim vozila posebne namjene,

- parkiranje, osim na uređenim parkiralištima,

- kampiranje i noćenje,

- upotreba svih vrsta sapuna i šampona te ostalih kemijskih sredstava na tuševima,

- paljenje vatre u bilo koje svrhe te upotreba roštilja i bilo koje vrste otvorenog plamena na plažama,

- nuđenje i prodaja proizvoda i usluga na području za koje je izdano koncesijsko odobrenje, bez koncesijskog odobrenje ili suprotno izdanom koncesijskom odobrenju,

 - ispust u more ili u tlo otpadnih voda iz ugostiteljskih objekata Nositelja koncesijskog odobrenja (svi plažni objekti moraju biti spojeni ili na sustav fekalne kanalizacije ili na nepropusnu septičku jamu ili više njih koje su izgrađene sukladno Zakonu o gradnji),

- ispust oborinske vode s prometnih i parkirnih površina ukoliko nisu kondicionirane s adekvatnim separatorom lakih ulja, masti i derivata nafte,

- dovođenje i kupanje životinja.

1. **OPREMA ZA PRUŽANJE PRVE POMOĆI**

Članak 5.

Na kupalištu se mora nalaziti oprema i sredstva za pružanje prve pomoći u skladu s propisima o opremi i sredstvima za pružanje prve pomoći, a to su:

|  |  |
| --- | --- |
| **Artikl** | **Količina za 1 torbu** |
| **Sanitetski materijal** |
| 1. Prvi zavoj tip (razne veličine) | 10 kom. |
| 2. Sterilne gaze (razne veličine) | 10 kom. |
| 3. Sterilne komprese (razne veličine) | 14 kom. |
| 4. Nesterilne komprese ili jednokratne maske zaumjetno disanje | 10 kom |
| 5. Zavoji kaliko utkani (razne veličine) | 14 kom. |
| 6. Trokutne marame 100x100x140 | 10 kom. |
| 7. Flaster kolut 2x5 | 2 kom. |
| 8. Hanzaplast | 1 kut. |
| 9. Vata 250 gr | 1 kom. |
| 10. Aluplast (razne veličine) | 4 kom. |
| **Sredstva za pružanje prve pomoći** |
| 11. Plastična folija (vrećica) | 1 kom. |
| 12. Rukavice jednokratne | 20 pari |
| 13. Sigurnosne igle | 10 kom. |
| 14. Škare | 1 kom. |
| 15. Pinceta | 1 kom. |
| 16. Podveska ili čvrsti štapić veličine olovke | 1 kom. |
| 17. Antistres pokrivka (folija za utopljavanje) | 1 kom. |
| 18. Šancov ovratnik (mali i veliki) | 2 kom. |
| 19. Udlage | 1 kom. |
| 20. Maska i balon za reanimaciju | 1 kom. |
| 21. Daska za kralježnicu | 1 kom. |
|  22. Defibrilator | 1 kom |

1. **SPAŠAVANJE KUPAČA I PRUŽANJE PRVE POMOĆI**

Članak 6.

Službu spašavanja života na vodi za plažu Zlatni rat čini 2 (dva) spasioca i jedan voditelj službe koji koordinira njihov rad. U slučaju povećanja obima posla moguće je, uz odobrenje načelnika zaposliti veći broj spasilaca. Svi kandidati moraju imati završenu obuku za spasioce na plažama. U slučaju nedostatka spasioca sa završenom obukom, mogu se angažirati pomoćnici.

Članak 7.

Služba spašavanja dužna je voditi evidenciju o nesrećama i ozljedama kupača u vodi i pri uporabi opreme kupališta, evidenciju o unesrećenom, vremenu i okolnostima u kojima se dogodila nesreća te o pruženoj pomoći.

Do kraja listopada tekuće godine, obvezna je izrada godišnjeg izvješća o radu Službe spašavanja, s evidencijom svih intervencija i zapažanja, a isto će se predati Jedinstvenom upravnom odjelu Općine Bol, koja ga je na zahtjev dužna predočiti nadležnoj inspekciji.

Spasilac je dužan najmanje jednom u dvije godine podvrgnuti se provjeri zdravstvenih i psiho-

fizičkih sposobnosti za obavljanje poslova spasilačke službe.

Provjeru obavljaju pravne osobe registrirane za obavljanje stručnog osposobljavanja spasilaca, koje imaju verificiran program sukladno Programu osposobljavanja spasioca kojeg donosi ministarstvo nadležno za poslove sporta.

Članak 8.

Dužnosti spasioca su sljedeće:

* upozoravati kupače na poštivanje kupališnog reda i propisa o sigurnosti na uređenim kupalištima ,
* sprječavati opasne situacije u kojima kupač ugrožava vlastitu sigurnost ili sigurnost drugih,
* upozoravati osobe koje dovode na kupalište organizirane skupine na poštivanje kupališnog reda,
* upozoravati na poštivanje propisa o sigurnosti na uređenim kupalištima i kupališnog reda osobu koja se brine o djetetu do sedme godine starosti ako je ugrožena sigurnost djeteta;
* neprekidno nadzirati promatrano područje te u slučaju neposredne opasnosti odmah započeti sa spašavanjem,
* upozoriti zviždaljkom ili preko zvučnika kupače koji krše propise ili kupališni red;
* poduzeti spašavanje u svakom slučaju kada je sigurnost kupača u vodi ugrožena, ali pri tome ne dovoditi u opasnost vlastiti život,
* pružiti prvu pomoć utopljeniku i ozlijeđenim osobama na kupalištu te pozvati zdravstvenu ustanovu odnosno spasilačku ekipu ako je utopljeniku ili ozlijeđenom potrebna medicinska pomoć.
1. **OGRADA SA MORSKE STRANE**

Čanak 9.

Plaža Zlatni rat je ograđena sa morske strane plutajućim bovama sa istočne i zapadne strane.

Sa istočne strane ispod crkvice Svetoga Pavla su privremeno postavljena dva pontona veličine 10 x 2 metra za ukrcaj –iskrcaj putnika na relaciji Luka Bol-Plaža Zlatni rat-Luka Bol i za ukrcaj-iskrcaj putnika iz poluuronjene podmornice.

Od gore spomenutih pontona, na istočnom dijelu plaže Zlatni rat plutajuće bove su postavljene od žala prema otvorenom moru u dužini od cca 100 metara te skreću prema jugu, paralelno sa žalom u dužini od cca 300 m, te skreću prema žalu u dužini cca 100 m.

Južno od ovih bova je lijevak širine oko 30 metara koji čini još jedna traka bova od žala prema otvorenom moru u dužini od cca 100 metara.

Vrh plaže Zlatni rat nije zaštićen ogradom sa morske strane.

Sa zapadne strane plaže Zlatni rat postavljena je ograda od plutajućih bovi koja počinje od žala, oko 50 m od vrha Zlatnog rata prema zapadu u dužini od oko 500 metara na udaljenosti od oko 100 do 150 m od žala, odnosno obale.

1. **ZAVRŠNE ODREDBE**

Članak 10.

Za provođenje i tehničku pripremu ovog Zaključka zadužuje se KJP Grabov rat d.o.o. iz Bola.

Članak 11.

Ovaj Zaključak stupa na snagu danom donošenja, a objaviti će se u „Službenom Glasniku“ Općine Bol.

Klasa: 342-01/20-01/4

Urbroj: 2104/02-20-02/01

Bol, 20. travnja 2020. godine

# NAČELNIK:

**Tihomir Marinković**